Kikosi cha KMC kinatarajia kuondoka nchini kesho Alhamisi kwenda Kigali Rwanda kwa ajili ya mashindano ya Kombe la Kagame Afrika huku Kocha Mkuu Jackson Mayanja akisisitiza mambo mawili. Mayanja amechukua nafasi ya Mrundi Etienne Ndayiragije aliyemaliza nayo msimu uliopita na sasa amekwenda Azam FC, ametaja mambo hayo la kwanza kujifunza na kuwakilisha nchi vizuri.  Akizungumzia safari hiyo Kocha Mayanja amesema kujifunza ili kujua taswira yao ya mbele katika Ligi Kuu na Kombe La Shirikisho Afrika. “Kule tutakutana na timu tofauti ambazo ni kubwa na kama TP Mazembe ya DR Congo, APR ya Rwanda na nyingine kutoka mataifa mbalimbali,” Mayanja amenukuliwa na Mwanaspoti. Katika kuwakilisha nchi vizuri Mayanja alisema licha ya kufanya maandalizi madogo wanaamini wanakwenda kufanya vizuri.  “Kama unavyoona hatuna muda mrefu tangu tumeanza maandalizi lakini kwetu mshindano hayo ni muhimu kwa ajili ya kufanya vizuri, lazima tufanye kitu,” alisema Mayanja. 